Dansk Folkeparti skal betale 120.700 kroner tilbage til EU, efter at partiet forud for kommunalvalget i 2013 tog på en sejltur finansieret af EU-midler.

Det skriver partiets leder i Europaparlamentet, Morten Messerschmidt, i en besked på Facebook.

- Jeg har netop modtaget brev fra EU-parlamentets generalsekretær, Klaus Welle, hvori han anfører, at den meget omtalte kampagne fra 2013 på skibet Halmø ifølge hans opfattelse var af en sådan karakter, at der ikke kunne gives EU-bidrag via vores europæiske parti. Det indstiller han derfor til EU-parlamentets bureau (parlamentets ledelse, red.) at fastslå, næste gang de mødes, skriver Morten Messerschmidt.

- For mig er der absolut ingen tvivl om, at kampagnen er kørt efter reglerne. Jeg er derfor både uenig i og forundret over denne afgørelse og vil naturligvis skrive til bureauet med en indsigelse. Skulle man her erklære sig enig med Welle, retter vi naturligvis ind og betaler de 120.700 kr. tilbage omgående.

Oplysningerne bekræftes i et notat fra netop Klaus Welle til Europaparlamentets ledelse, som DR Nyheder er i besiddelse af.

Her anbefaler parlamentets generalsekretær, at man beder Dansk Folkeparti betale penge tilbage.

- Udgifterne til 2013-sejladsen bør erklæres som værende ikke-støtteberettigede, hedder det i notatet, som samtidig opfordrer EP-ledelsen til at kræve de 120.700 kroner tilbage.

Brugte skattekroner på sejlads

For tre uger siden kom det frem, at Dansk Folkeparti brugte 624.000 skattekroner på sejlturen med skonnerten "Halmø" til 16 danske byer under overskriften "Det sejler for EU - Vi sejler for Danmark". Turens samlede udgifter var på 760.000 kroner.

Kort efter krævede Europa-Nævnet, der giver tilskud til EU-oplysning, en mere detaljeret redegørelse for partiets offentligt støttede sejlads.

Med på skibet var blandt andre partiets medlem af Europaparlamentet - Morten Messerschmidt - og DF-formand Kristian Thulesen Dahl.

Efterfølgende er der opstået mistanke om, at sejlturen også handlede om det kommunalvalg, der skulle afholdes tre måneder senere.

Dansk Folkepartis formand, Kristian Thulesen Dahl, har tidligere selv udtalt, at sommertogtet skulle gøre opmærksom på både europaparlamentsvalg og kommunalvalg.